Wikiloc - 233. Senderisme en tren: Montnegre des de Riells i Viabrea a St. Celoni pel turó Gros i d'en Vives seguint el GR-83 i GR-5
Senderisme en tren
Senderisme en tren on Wikiloc
233. Senderisme en tren: Montnegre des de Riells i Viabrea a St. Celoni pel turó Gros i d'en Vives seguint el GR-83 i GR-5 on Wikiloc

233. Senderisme en tren: Montnegre des de Riells i Viabrea a St. Celoni pel turó Gros i d'en Vives seguint el GR-83 i GR-5
LA TRAVESSA Llarga i dura però completa excursió que ens portarà des de l'estació de Riells i Viabrea-Breda a la de Sant Celoni tot coneixent bona part dels al·licients més importants del Parc del Montnegre i el Corredor. El parc és un espai natural protegit de prop de 17.000 ha que forma part de la Serralada Litoral Catalana. S'estén entre les comarques del Vallès Oriental i del Maresme, tot i que nosaltres trepitjarem només el vessant vallesà, més humit i boscós que el maresmec. La seva cota màxima és el Turó d'En Vives, un emboscat cim de 760 m que visitarem durant la caminada. La travessa segueix senders homologats pràcticament en tot el seu recorregut. D'acord amb quin camí seguim podem dividir el recorregut en tres trams ben diferenciats. Així, farem servir el GR-83 Camí del Nord per a l'ascens, el SL C-103 per voltar per la carena de la serralada i de baixada seguirem el GR-5 Senders dels Miradors. Durant tot l'itinerari visitarem nombrosos elements d'interès. El fet que la ruta sigui llarga, de més de 30 quilòmetres, dona la sensació que en visitem menys dels que realment veurem, però al final ens adonarem que realment he vist prou elements com per a estar contents. Així, entre d'altres, anirem trobant durant la caminada: - Ermites: Sant Martí i Santa Maria de Montnegre, Sant Cebrià de Fuirosos, Sant Llorenç de Vilardell, Sant Ponç. - Arbres particulars: Alzina Grossa, Suro Gros, Faig d'en Preses, rambla d'alzines, Roure de Santa Maria M., Suro de 6 branques - Fonts: font de Sta. Maria, font dels Degotalls. - Forn de Carbonet - Centre ciutat de Sant Celoni: allarguem uns metres per visitar diversos elements d'interès de la ciutat. Com sempre, la travessa es pot fer en qualsevol sentit. Hem triat aquest atenent a la menor freqüència de trens que hi ha a l'estació de Riells i Viabreda-Breda. Arribar a Sant Celoni, on trobarem tota mena de serveis, també ajuda a triar el sentit de la ruta. ELS SENDERS ATENCIÓ: tant el sender GR-83 com el GR-5 han sofert canvis en el seu recorregut. Tot i que ja fa un temps de les modificacions, sovint encara no estan reflectides ni en els mapes de paper ni en els digitals. En cas de dubtes, seguiu els indicadors in situ, que us portaran per la ruta nova. La ruta segueix en una molt bona part senders homologats. Només durant l'aproximació i ascens al Turó d'en Vives ens n'apartarem durant prop de 3 quilòmetres. En aquest tram no hi trobarem senyals indicadors, així que haurem d'estar atents al gps (sobta que els camins que menen al cim més alt per aquest vessant no estiguis indicats). 1. L'ASCENS. Des de l'estació de Riells Viabrea-Breda fins a Sant Martí del Montnegre. Una mica més de 10 quilòmetres sempre seguint les marques de sender. 2. SL C-103: EL MONTNEGRE. Des de Sant Martí de Montnegre seguirem el sender local circular que recorre la carena cimera del Montnegre i que visita Santa Maria del Montnere i el Turó Gros. Ens apartarem d'aquest camí marcat durant 3 quilòmetres per a trepitjar el punt culminant de la serralada, el Turó d'en Vives. 3. EL DESCENS. Després d'assolir el Turó d'en Vives anirmem a buscar el GR-5 que ens portarà fins a Sant Celoni en un recorregut de 12 quilòmetres. Abandonarem aquest sender un cop siguiem als carrers de la ciutat a fi d'anar a buscar l'estació. Com en tots els parc de la Diputació, no trobarem marques de pintura als elements naturals o artificials. Per un costat està bé no malmetre cap mena d'element, però per d'altre, sovint es troben a faltar indicadors de seguiment en algunes cruïlles. Sobretot en el GR-83 i GR-5, que darrerament han tingut modificacions de la ruta que encara no venen actualitzades en els mapes de paper ni en els electrònics. DIFICULTAT Ruta llarga i dura. Tot i que hi ha pals indicadors a gairebé totes les cruïlles, cal estar atents al gps a fi de no passar-se de cap element d'interès i de cap de les constants cruïlles. A Sant Martí de Montnegre hi ha un restaurant. La pega és que es troba només al quilòmetre 10 de l'inici. És l'únic punt on poder parar a menjar una mica i agafar forces per a continuar la marxa. ELS TRENS - estació de Riells i Viabrea-Breda: El municipi de Riells i Viabrea fa 28,6 km2. El petit nucli de Viabrea (319 hab.) es troba a l'altra costat de les vies del tren, on hi ha poca cosa més que algun bar. - estació de Sant Celoni. Es troba al centre-sud del municipi. A la mateixa plaça on es troba l'estació hi ha diferents bars on poder fer un moç. Podeu consultar aquí els horaris dels diferents transports: - RODALIES DE CATALUNYA